På torsdag mødes byrådet i Vesthimmerland Kommune til en temadag. Her vil de diskutere om byrådets størrelse skal skæres fra 27 til 23 medlemmer. Det oplyser P4 Nordjylland. - Debatten kan afspejle om der er byrådsmedlemmer, der føler de har for mange opgaver, eller måske for få. Vi skal på alle mulige måder reducere vore omkostninger, og derfor er det rimeligt at vi også ser på antallet af medlemmer i byråddet, siger borgmester Knud Kristensen (Kons.) til P4 Nordjylland. Der er allerede besluttet at skære i antal byrådssæder i Skive, Ikast-Brande, Kalundborg og Kolding. Det er i Nordjylland pt. kun på Læsø (9) og i Rebild (25), der er færre kommunalpolitikere i byrådet end i Vesthimmerland.

Referat:
Byrådet i Vesthimmerland Kommune skal ved næste valg måske skæres ned til 23 medlemmer mod de nuværende 27.